Ottie | Maroela Media
Ottie se pa is ŉ sjef by die Koperlyster Hotel. Hy word baie min betaal en omdat hy nie die regte papiere het nie, kan hy nie sommer net ŉ ander werk gaan soek nie. Wanneer die nare hoteleienaar hom ontslaan, moet Ottie en haar pa in hul bussie rondtrek en vir hom ŉ nuwe werk soek, maar eers gaan kampeer hulle uit in die parkeerterrein voor die “rekenaargebou” waar hy sy papiere moet kry… Ottie verstaan nie veel hiervan nie en hul dierevriendjies ook nie. Wanneer die polisieman hulle kom wegjaag, vlieg Kwark, die kraai, voor die bussie uit om vir hulle ŉ rustige kampeerplek uit te wys. Intussen raak die twee muise in Ottie se mandjie, wat van die hotel af saamgekom het om “Die Wye Wêreld” te sien, onrustig omdat hulle nog nie in Musotopia, oftewel die Muisparadys, is nie.
Marietjie Nelson het Latyn en Vertaalstudies aan die NWU doseer toe dit nog die Universiteit van Potchefstroom was. In 1992 voltooi sy ’n DLitt oor die vertaling van kinderboeke, met spesifieke verwysing na vertalings vanuit Nederlands. Sedertdien werk sy as vryskut-vertaler in tale waarvoor sy akkreditasie het, naamlik Afrikaans, Engels en Nederlands. Benewens die verskeie artikels oor filosofiese en godsdienstige kwessies, het sy ook ’n reeks van vyf jeugboeke deur L Penning oor die Anglo-Boereoorlog vanaf Nederlands na Engels vertaal, vir ’n Kanadese uitgewer. Sy tree van tyd tot tyd ook op as eksamineerder vir SATI se akkreditasie-eksamens.